**„Железнице Србије“ ад**

**-** Одбор послодавца за преговоре

за закључивање Колективног уговора

за "Железнице Србије" ад, Београд

**Дана: 20.08.2020. године ПРЕДЛОГ**

**Б е о г р а д**

**З А П И С Н И К бр. 5**

са преговора о закључивању Колективног уговора за „Железнице Србије“ акционарско друштво, Београд, одржаних 20.08.2020. године, са почетком у 12:00 часова у сали 361,

на I спрату пословне зграде, ул. Немањина бр. 6 у Београду

Састанку присуствују:

**Одбор за преговоре оснивача:** Јасмина Војводић-Видановић, Министарство грађевинарства, саобраћаја и инфраструктуре, члан одбора

**Одбор за преговоре „Железнице Србије“ ад**: Светлана Јелић-Бурић, председник Одбора, Наташа Алексић Капетановић, члан, мр Дејан Бадовинац, члан, Марија Вујовић, члан.

**Одбор за преговоре репрезентативних синдиката**: Верица Николић, председник, Златибор Љубинковић, члан, Ивана Јовичић Ћурчић, члан, Саша Станковић, члан.

Светлана Јелић-Бурић, председник Одбора послодавца за преговоре за закључивање Колективног уговора за “Железнице Србије” ад, поздравила је присутне и отворила састанак.

Светлана Јелић-Бурић, предложила је следећи

Дневни ред:

1. Усвајање записника број 4. са преговора за закључивање Колективног уговора за „Железнице Србије“ акционарско друштво, Београд, одржаних 17.08.2020. године

2. Разматрање и усаглашавање текстуалног дела Колективног уговора за “Железнице Србије” акционарско друштво, Београд

3. Разно

Дневни ред је једногласно усвојен.

**Тачка 1. Усвајање записника број 4. са преговора за закључивање Колективног уговора за „Железнице Србије“ акционарско друштво, Београд, одржаних 17.08.2020. године**

Марија Вујовић, скренула је пажњу на техничку грешку у члану 20. став 3. и 4., односно да у наведеним ставовима уместо „став 1. треба написати ст. 1. и 2.“

Констатовано је да ће се примедба Марије Вујовић унети у Записник бр. 4 и са том примедбом Записник бр. 4 је усвојен.

**Тачка 2. Разматрање и усаглашавање текстуалног дела Колективног уговора за “Железнице Србије” акционарско друштво, Београд**

Преговори су настављени од члана 36.

**Члан 36. је усаглашен и гласи:**

**«Члан 36.**

 Запослени са здравственим сметњама утврђеним од стране надлежног здравственог органа, у складу са посебним прописима, има право на накнаду зараде до дана премештаја на друге послове, рачунајући и време преквалификације или доквалификације.

 Запослени има права на накнаду зараде из става 1. овог члана у висини просечне зараде запосленог у претходних 12 месеци.»

**Члан 37. је усаглашен и гласи:**

**«Накнада трошкова**

**Члан 37.**

 Запослени има право на накнаду трошкова, и то:

1. за долазак на рад и одлазак са рада;
2. за време проведено на службеном путу у земљи;
3. за време проведено на службеном путу у иностранству;
4. за исхрану у току рада;
5. за регрес за коришћење годишњег одмора.“

**Даље усаглашавање текста је настављено са пододељком Накнада трошкова за долазак и одлазак са посла**

**Члан 38.**

**Саша Станковић, предлог је да се у члану 38. у делу који се односи на место становања запосленог, а гласи «више од два километра» обрише, како би запослени коме је место становања на мање од два километра, а у току радног времена има потребу обављања посла ван канцеларија, добио надокнаду трошкова.**

**Светлана Јелић Бурић, је казала да предлог није у складу са тренутном финасијском ситуациом у Друштву. Ово је члан Колективног уговора који се односи искључиво на накнаду трошкова за долазак и одлазак са рада. До сада је пракса Друштва била да се за потребе обављања послова у току радног времена организује превоз службеним колима или се запосленом исплаћује накнада стварних трошкова према приложеним возним картама.**

**Ивана Јовчић Ћурчић**, сматра да треба да постоји и таква опција.

Договорено је да се за следећи састанак дефинише и члан 38а који би се односио на утврђивање права на накнаду трошкова ради обављања послова у току трајања радног времена.

**Службено путовање у земљи**

**Члан 39. је усаглашен и гласи:**

**„Члан 39.**

 Службеним путовањем у земљи сматра се путовање ван места редовног рада и места становања запосленог, на удаљености већој од 25 километара, ради извршавања одређених послова, по налогу овлашћеног запосленог.

 Овлашћеног запосленог, у смислу става 1. овог члана, одређује Одбор директора одговарајућим актом.

 Местом редовног рада запосленог сматра се седиште послодавца или другог организационог дела послодавца у којем запослени стално ради.»

**Члан 40. је усаглашен и гласи:**

**«Члан 40.**

 Време службеног путовања запосленог рачуна се од стварног часа и минута поласка превозног средства којим запослени одлази на путовање, до стварног часа и минута повратка превозног средства којим се запослени враћа са службеног путовања.»

**Члан 41. је усаглашен и гласи:**

**«Члан 41.**

 За службено путовање у земљи запосленом се издаје налог за службено путовање.

 У налогу за службено путовање утврђује се врста превозног средства којим ће запослени путовати као и временски период за који се упућује на службени пут, а најдуже за календарски месец.»

**Члан 42. је усаглашен и гласи:**

**«Члан 42.**

 За време службеног путовања у земљи запослени има право на накнаду трошкова за исхрану (у даљем тексту: дневница), ноћење, превоз и друге трошкове који су неопходни за обављање послова због којих је упућен на службени пут.

 Запослени има право на аконтацију трошкова из става 1. овог члана за предвиђено време трајања службеног путовања.»

**Члан 43. је усаглашен и гласи:**

**«Члан 43.**

 На службеном путовању запосленом припада:

1. цела дневница за свака 24 часа проведена на службеном путу и за остатак времена дужи од 12 часова проведених на том путу, као и за време проведено на службеном путу дуже од 12, а краће од 24 часа;
2. пола дневнице за време проведено на службеном путовању дужем од 8, а краћем од 12 часова и ако је путовање трајало дуже од 24 часа, за остатак времена дужег од 8, а краћег од 12 часова.»

**Члан 44.**

**Саша Станковић**, предлог Одбора репрезентативних синдиката је да се у члану 44. обрише „са прилогом“.

**Златибор Љубинковић,** сматра да је овај термин остао из раднијег периода.

**Марија Вујовић** сматра да треба да остане део „са прилогом“ и дала пример пописа имовине на Косову и Метохији.

**Верица Николић,** налог са прилогом не познаје закон. На претходним преговорима је такође била полемика око овога. Одбор репрезентативних синдиката су попустили и оставили овај термин. Пописне комисије се не упућују на дужи период у исто место.

**Светлана Јелић Бурић**, карактеристика налога са прилогом је да се запослени свакодневно враћа у место рада.

Договорено је да се усаглашавање овог члана одложи до даљњег.

**Закључак: Члан 44. није усаглашен.**

**Члан 45.**

**Ивана Јовчић Ћурчић,** Одбор репрезентативних синдиката сматра да у ставу 1. овог члана треба да се повећа дневница и то на 2394,00 дин., али не мање од неопорезивог дела износа дневнице за Републику Србију.

**Светлана Јелић Бурић,** о овоме се не можемо изјаснити одмах. Потребно је упознати Оснивача о захтеву и сачекати његово мишљење.

**Члан 45. став 2. је усаглашен и гласи:**

„Запосленом на службеном путовању припада дневница у висини:

 - 100% од износа наведеног у ставу 1. ако му није обезбеђена исхрана и

 - 70 % од износа наведеног у ставу 1. ако му је обезбеђено преноћиште са доручком.“

**а став 1. члана 45. није усаглашен.**

**Члан 46. је усаглашен и гласи:**

**«Члан 46.**

 Трошкови ноћења на службеном путовању признају се у висини стварних трошкова преноћишта према приложеном рачуну изузев хотела са пет звездица.»

**Члан 47. је усаглашен и гласи:**

**«Члан 47.**

 Трошкови превоза на службеном путовању и други трошкови који су неопходни за обављање послова због којих је запослени упућен на службено путовање, утврђују се и признају у висини стварних трошкова према приложеним рачунима.»

**Члан 48. је усаглашен и гласи:**

**„Члан 48.**

 Запослени који је обавио службено путовање у земљи дужан је да у року од пет дана од дана повратка са службеног путовања оправда примљену аконтацију, поднесе извештај са пута и врати исправан налог.»

**Члан 49. је усаглашен и гласи:**

**«Службено путовање у иностранство**

**Члан 49.**

 За време службеног путовања у иностранству запослени има право на накнаду трошкова за смештај, исхрану и превоз под условима и у висини која је утврђена прописом Владе о издацима за службена путовања у иностранство за државне службенике и намештенике. «

**Члан 50.**

**Саша Станковић,** Одбор репрезентативних синдиката има захтев да се **у** ставу 1. изврши измена тако да иза дела «сразмерно броју дана проведених на раду» дода «односно 20% минималне зараде на нивоу Републике Србије.» Што би значило да запослени има право накнаду трошкова за исхрану у току рада у висини од 272,92 динара по дану.

**Светлана Јелић Бурић,** о овоме се не можемо изјаснити одмах. Потребно је упознати Оснивача о захтеву и сачекати његово мишљење.

**Члан 50. став 2. је усаглашен и гласи:**

 „Накнада трошкова за месечну исхрану у току рада исплаћује се запосленом сразмерно броју дана проведених на раду и не припада запосленом за дане када остварује право на дневницу за службено путовање у земљи или иностранству.“

**а став 1. члана 50. није усаглашен.**

**Члан 51.**

**Саша Станковић,** предлог Одбора репрезентативних синдиката је да став 1 буде: «Запослени има право на регрес за коришћење годишњег одмора у висини од минималне зараде на нивоу Републике Србије (30022,00 дин), али не мање од минималне зараде, без пореза и доприноса, који се исплаћује месечно у износу од (2502,00 динара).

**Светлана Јелић Бурић,** о овоме се не можемо изјаснити одмах. Потребно је упознати Оснивача о захтеву и сачекати његово мишљење.

**Члан 51. став 2. и став 3. су усаглашени и гласе:**

 „Пун износ регреса за коришћење годишњег одмора припада запосленом који има годишњи одмор у трајању од најмање 20 радних дана.

 Запослени који има право на годишњи одмор у трајању краћем од 20 радних дана, има право на сразмеран део регреса за коришћење годишњег одмора.“

**а став 1. члана 51. није усаглашен.**

**Члан 52. је усаглашен и гласи:**

**«Друга примања**

**Отпремнина**

**Члан 52.**

 Запослени има право на отпремнину због престанка радног односа ради одласка у пензију у висини три просечне зараде у Републици Србији, према последњем објављеном податку републичког органа надлежног за статистику.»

**Члан 53.**

**Ивана Јовчић Ћурчић,** ставила је примедбу на став 2., тако што сматра да појам трошкови опела треба брисати, јер је опело верски обред и не треба да буде издвојен.

Примедба је усвојена.

**Члан 53. је усаглашен и гласи:**

**«Накнада погребних трошкова у случају смрти запосленог**

**или члана његове уже породице**

**Члан 53.**

 У случају смрти запосленог, односно члана његове уже породице, члановима уже породице, односно запосленом, припада накнада погребних трошкова, у висини по приложеним рачунима, а највише до неопорезивог износа предвиђеног законом којим се уређује порез на доходак грађана, за помоћ у случају смрти запосленог или члана његове породице.

 Под појмом погребних услуга сматрају се: сандук, покров, надгробни знак (крст или пирамида), гробно место, превоз посмртних остатака, **трошкови верског обреда**, музике, и кремације.

 Под чланом уже породице из става 1. овог члана сматрају се брачни друг и деца.

 У случају да запослени који је преминуо нема чланове уже породице, накнада трошкова погребних услуга исплаћује се лицу које је сносило трошкове погреба у висини утврђеној у ставу 1. овог члана.»

**Члан 54.**

**Саша Станковић**, предлог је да се у члан 54. као уживаоц помоћи додају и родитељи, у случају да запослени живи са родитељима, није ожењен и нема децу.

**Светлана Јелић Бурић**, ово је солидарна помоћ. Ово повлачи планирање нових средстава, није законска обавеза. Мишљења је да је ово немогуће у тренутним финансијским условима.

Одбор репрезентативних синдиката је одустао од предлога и **члан 54. је усаглашен и гласи**:

**«Солидарна помоћ**

**Члан 54.**

 У случају смрти запосленог, одмах по сазнању, члановима његове уже породице припада новчана помоћ у висини две просечне зараде код послодавца, oстварене у месецу који претходи месецу у којем се исплата врши, а за свако издржавано дете запосленог још по једна половина обрачунатог износа.

 Под чланом уже породице из става 1. овог члана подразумевају се лица из члана 53. став 3. овог колективног уговора.»

**Члан 55. је усаглашен и гласи:**

**«Члан 55.**

 У случају смрти члана уже породице, одмах по сазнању, запосленом припада новчана помоћ у висини две просечне зараде код послодавца, oстварене у месецу који претходи месецу у којем се исплата врши.

 Под чланом уже породице сматрају се лица из члана 53. став 3. овог колективног уговора.

 У случају да код послодавца истовремено раде два или више запослених који могу да остваре право из става 1. овог члана, право на новчану помоћ припада само једном запосленом.»

**Члан 56.**

**Ивана Јовчић Ћурчић,** ставила је примедбу на став 2., тако што сматра да појам трошкови опела треба брисати, јер је опело верски обред и не треба да буде издвојен.

Примедба је усвојена.

**Члан 56. је усаглашен и гласи:**

**«Члан 56.**

 У случају смрти родитеља, усвојеника, усвојиоца и старатеља запосленом припада солидарна помоћ у висини две просечне зараде код послодавца, oстварене у месецу који претходи месецу у којем се исплата врши.

 Поред помоћи из става 1. овог члана, запосленом припада накнада погребних трошкова, у висини по приложеним рачунима, а највише до износа који је предвиђен законом којим се уређује порез на доходак грађана, за случај смрти запосленог или члана његове породице.

 Под појмом погребних услуга сматрају се: сандук, покров, надгробни знак (крст или пирамида), гробно место, превоз посмртних остатака, **трошкови верског обреда**, музике, кремација.

 У случају да код послодавца истовремено раде два или више запослених који могу да остваре право из става 1. и 2. овог члана, право на новчану помоћ припада само једном запосленом.»

**Члан 57. је усаглашен и гласи:**

**„Члан 57.**

 Запосленом који због тешке повреде на раду, професионалног обољења или другог тежег обољења користи лечење за које су потребни посебни трошкови, за дуготрајно боловање или лечење, куповину лекова, тешке операције или пресађивање органа или због потребе путовања у иностранство ради лечења, припада солидарна помоћ.

 Запослени који је на раду претрпео тешку телесну повреду са последицама инвалидности, или је оболео од професионалног обољења или другог тежег обољења, има право на солидарну помоћ.“

**Предлог Одбора репрезентативних синдиката је да се уведе члан 57а.**

**Ивана Јовчић Ћурчић,** предлог Одбора репрезентативних синдиката је да се уведе члан 57а и у њему предвиди солидарна помоћ у висини једне просечне зараде код послодавца за случај рођења детета.

**Светлана Јелић Бурић**, није реалан захтев Одбора синдиката у овој финансијској ситуацији јер просечна зарада код послодавца је много већа него просечна зарада у другим друштвима. Сматра да је најбитније да радимо на повећању зарада и продуктивности и да се тако побољшава и сам финасијски аспект породице.

**Јасмина Војводић**, поставила је питање како би се на то гледало у случају близаначких трудноћа, тројки.

**Саша Станковић**, исто као што је у Републици Србији, као једно дете.

**Златибор Љубинковић** се слаже са мишљењем Светлане Јелић Бурић.

**Светлана Јелић Бурић,** ово је нова врста давања где ми немамо никаква средства планирана у Програму пословања. Увођењем те категорије повећао би се трошак Друштва у смислу пореза.

**Саша Станковић**, сматра да висина давања не мора да буде у висини просечне зараде запосленог код послодавца него 10000,00 дин. Наравно о висини износа би се још преговарало.

**Члан 57а. није усаглашен и о истом ће се даље преговарати.**

**Члан 58. је усаглашен и гласи:**

**«Члан 58.**

 Запослени има право на солидарну помоћ и у случају тежег обољења члана његове уже породице.

 Под чланом уже породице из става 1. овог члана, подразумевају се брачни друг и деца.»

**Члан 59. је усаглашен и гласи:**

**«Члан 59.**

 Запосленом који је претрпео штету на објекту становања који је пријавио као адресу пребивалишта, као и штету насталу на покућству у истом објектууслед елементарних и других непогода (пожар, олуја, померање и клизање земљишта, земљотрес, поплава или сличне природне непогоде), припада солидарна помоћ.

 Солидарна помоћ из става 1. овог члана за штету на објекту припада запосленом уколико је власник објекта за становање или уколико су власници тог објекта брачни друг, деца или родитељи.»

**Члан 60.**

**Ивана Јовичић Ћурчић,** је истакла да има примедбу на став 4. и 5. у смислу да предлаже да се предвиди и могућност давања солидарне помоћи само на основу медицинске документације.

**Светлана Јелић-Бурић**, је истакла да је нужно да постоји рачун као доказ о настанку трошка, осим када се ради о помоћи за случај дуготрајног боловања, јер се ради о категорији солидарне помоћи, а не поклона.

**Ивана Јовичић Ћурчић**, је истакла да ће са синдикатима разговарати о овим предлозима, али је прихваћен **текст члана 60., односно исти је усаглашен и гласи**:

**Члан 60.**

 Солидарна помоћ из чл. 57, 58. и 59. Колективног уговора исплаћује се у новцу.

 Одлуку о висини солидарне помоћи из чл. 57, 58. и 59. Колективног уговора доноси Одбор директора или запослени кога он овласти, на предлог комисије састављене од представника послодавца и репрезентативних синдиката.

 Предлог из става 2. овог члана комисија припрема на основу захтева запосленог и приложене документације.

 Солидарна помоћ из чл. 57. и 58. Колективног уговора исплаћује се у висини по приложеним рачунима, а највише до неопорезивог износа солидарне помоћи за случај болести, који је предвиђен законом којим се уређује порез на доходак грађана.

 Солидарна помоћ из члана 57. Колективног уговора за случај дуготрајног боловања запосленог у трајању од три месеца непрекидно, исплаћује се у висини неопорезивог износа солидарне помоћи за случај болести, који је предвиђен законом којим се уређује порез на доходак грађана.

 Изузетно од ст. 4. и 5. овог члана Одбор директора или лице које он овласти, на предлог комисије може да одобри солидарну помоћ у већем износу, а према околностима случаја и расположивим средствима послодавца.

 Солидарна помоћ из члана 59. Колективног уговора исплаћује се у висини процењене штете, а највише до три просечне месечне зараде код послодавца остварене у месецу који претходи месецу у којем се исплата врши.

 Изузетно, од става 7. овог члана Одбор директора или лице које он овласти, на предлог комисије може да одобри солидарну помоћ у већем износу, а према околностима случаја и расположивим средствима послодавца.

 Посебним актом послодавца, ближе ће се регулисати поступак остваривања права из чл. 57, 58, 59. и 60. Колективног уговора, уз учешће репрезентативних синдиката приликом његове израде.

**Члан 61. је усаглашен и гласи:**

**„Помоћ деци умрлих или погинулих запослених**

**Члан 61.**

 После смрти запосленог, која је наступила као последица несреће на послу, послодавац обезбеђује новчану помоћ деци запосленог до краја прописаног рока школовања, за сваку наредну уписану годину, до навршених 26 година живота, на основу одлуке Одбора директора, без обавезе њеног враћања, и то:

 1) ученицима основних школа у висини једне просечне месечне зараде;

 2) ученицима средњих школа у висини две просечне месечне зараде;

 3) студентима основних академских и струковних студија (I степен високог
образовања), под условом да студирају у Републици Србији, у истој образовној установи, истом образовном профилу и да уписују годину за годином, у висини три просечне месечне зараде.

 Просечном месечном зарадом у смислу става 1. овог члана сматра се просечна месечна зарада код послодавца остварена у месецу који претходи месецу у коме је донета одлука о исплати новчане помоћи.

 Право на новчану помоћ из става 1. овог члана има ученик/студент само за годину школовања коју похађа први пут, а у случају да понови годину школовања, губи право на даљу помоћ.

 Изузетно, ученик/студент може поднети захтев за доделу помоћи из става 1. овог члана, иако нема континуитет у школовању, уколико постоје оправдани разлози, а на основу одговарајућег документа надлежне установе.

 Новчана помоћ из става 1. овог члана исплаћује се у десет једнаких делова у току школске године.

 О поднетом захтеву за доделу новчане помоћи из става 1. овог члана одлучује Одбор директора.»

**Члан 62. је усаглашен и гласи:**

**«Поклон деци запослених за Нову годину**

**Члан 62.**

 Послодавац је дужан деци запослених, старости до 10 година, да обезбеди поклон за Нову годину, у висини од најмање 50% неопорезивог износа, а највише до неопорезивог износа предвиђеног законом којим се уређује порез на доходак грађана.»

**Члан 63. је усаглашен и гласи:**

**«Јубиларна награда**

**Члан 63.**

 Послодавац може запосленом исплатити јубиларну награду за непрекидан рад код послодавца проведен у радном односу, и то:

1. за 10 година – једну просечну месечну зараду по запосленом код послодавца исплаћену у месецу који претходи месецу исплате награде;
2. за 20 година – две просечне месечне зараде по запосленом код послодавца исплаћене у месецу који претходи месецу исплате награде;
3. за 30 година – три просечне месечне зараде по запосленом код послодавца исплаћене у месецу који претходи месецу исплате награде;
4. за 35 година - три и по просечне месечне зараде по запосленом код послодавца исплаћене у месецу који претходи месецу исплате награде;
5. за 40 година – четири просечне месечне зараде по запосленом код послодавца исплаћене у месецу који претходи месецу исплате награде.

 О исплати јубиларне награде из става 1. овог члана, одлуку доноси Одбор директора.»

**Члан 64. је усаглашен и гласи:**

**«Рокови за исплату зараде**

**Члан 64.**

 Зараде се исплаћују у једном делу најкасније до 15-ог у месецу за претходни месец.

 Уколико вредност једног радног часа за обрачун и исплату зараде није уговорена општим актом, или његовим анексом, зарада се исплаћује аконтативно, у висини последње уговорене вредности.»

**Члан 65. је усаглашен и гласи:**

**«VIII. НАКНАДА ШТЕТЕ**

**Члан 65.**

 Постојање штете, њену висину, околности под којима је настала, ко је штету проузроковао и како се надокнађује, утврђује послодавац у складу са Законом и Колективним уговором.»

**Члан 66. је усаглашен и гласи:**

**«Члан 66.**

 Запослени кога овласти Одбор директора, покреће решењем поступак за утврђивање одговорности запосленог за штету и у року од пет дана од дана пријема пријаве о проузрокованој штети именује комисију за спровођење поступка. О донетом решењу обавештава се подносилац пријаве у року од 30 дана од дана његовог доношења.

 Комисија из става 1. овог члана, броји три члана од којих је један представник синдиката чији је запослени члан.

 Ако запослени није члан ниједног синдиката, сва три члана комисије предлаже послодавац.

 Пријава из става 1. овог члана садржи: име и презиме запосленог који је штету проузроковао, време, место и начин извршења штетне радње, доказе који указују да је запослени проузроковао штету.»

**Члан 67. је усаглашен и гласи:**

**«Члан 67.**

 Решење о покретању поступка из члана 66. став 1. за утврђивање одговорности запосленог за штету садржи: име и презиме запосленог, послове које запослени обавља, време, место и начин извршења штетне радње и доказе који указују да је запослени извршио штетну радњу.»

**Члан 68. је усаглашен и гласи:**

**«Члан 68.**

 Висина штете утврђује се на основу рачуноводствене, односно тржишне вредности ствари.

 Ако се висина штете не може утврдити, на начин из става 1. овог члана или би утврђивање њеног износа проузроковало несразмерне трошкове, висину накнаде штете утврђује послодавац проценом штете.»

**Члан 69. је усаглашен и гласи:**

**«Члан 69.**

 Када се у поступку утврде све чињенице и околности од утицаја на одговорност запосленог, комисија из члана 66. став 1. сачињава извештај и доставља га запосленом кога овласти Одбор директора, на основу кога се доноси решење којим се запослени обавезује да надокнади штету или се ослобађа од одговорности.

 Решењем којим се запослени обавезује да накнади штету, одређује се начин и рок накнаде штете.»

**Члан 70. је усаглашен и гласи:**

**«Члан 70.**

 Запослени је дужан да се, по пријему решења из члана 69. Колективног уговора, у року од 8 радних дана писмено изјасни да ли прихвата или не прихвата да надокнади штету.

 Ако запослени не прихвати да надокнади штету, покреће се поступак за надокнаду штете пред надлежним судом.»

**Члан 71. је усаглашен и гласи:**

**«Члан 71.**

 Послодавац може, у оправданим случајевима, делимично ослободити запосленог од накнаде штете коју је проузроковао, осим ако је штету проузроковао намерно.

 Предлог за ослобађање од накнаде штете из става 1. овог члана подноси запослени.

 Пре доношења одлуке о делимичном ослобађању од накнаде штете, послодавац ће ценити рад и понашање запосленог, као и да ли би запослени са накнадом штете био доведен у тежак материјални положај.»

**Члан 72. је усаглашен и гласи:**

**«Члан 72.**

 Рок за спровођење и окончање поступка утврђивања одговорности за надокнаду штете, не може бити дужи од 90 дана од дана покретања поступка.»

**Члан 73. је усаглашен и гласи:**

**«Члан 73.**

 Ако запослени претрпи повреду или штету на раду или у вези са радом, послодавац је дужан да му накнади штету у складу са законом и Колективним уговором.

Све чињенице потребне за одлучивање о захтеву за накнаду штете утврђује Комисија за накнаду штете коју именује Одбор директора.

 Комисија из става 2. овог члана има 5 чланова, од којих су 2 представници пословодства, а 3 из репрезентативних синдиката. Захтев за накнаду штете запослени подноси Комисији за накнаду штете. Уз захтев за накнаду штете запослени подноси доказе о настанку штете.

 Поступак и критеријуми рада комисије из става 2. овог члана утврдиће се посебним актом послодавца уз учешће репрезентативних синдиката.

 Ако се у року од 30 дана од дана подношења захтева за накнаду штете за претрпљену повреду или штету на раду или у вези са радом, послодавац и запослени не споразумеју о накнади штете, запослени има право да накнаду штете захтева пред надлежним судом.»

**Члан 74. је усаглашен и гласи:**

**«Члан 74.**

 Запослени који при одлучивању о правима, обавезама и одговорностима, причини штету другом запосленом, намерно или крајњом непажњом, дужан је послодавцу накнадити износ, који је послодавац по том основу исплатио, уколико се у спроведеном поступку утврди да је штета причињена намерно или крајњом непажњом.»

**Члан 75. је усаглашен и гласи:**

**«Члан 75.**

 Поступак за утврђивање одговорности за настанак штете из члана 74. Колективног уговора, уредиће се посебним актом послодавца уз учешће репрезентативних синдиката.»

Да би се Одбор репрезентативних синдиката боље припремио за одељак **IX. УСЛОВИ ЗА РАД СИНДИКАТА, овај одељак је остављен за наредни састанак.**

**Преговори су настављени са одељком** X. ПРЕСТАНАК РАДНОГ ОДНОСА

**Члан 87. је усаглашен и гласи:**

**„X. ПРЕСТАНАК РАДНОГ ОДНОСА**

**Члан 87.**

 Запосленом престаје радни однос у случајевима утврђеним Законом.„

**Члан 88. је усаглашен и гласи:**

**„Отказ од стране послодавца**

**Разлози за отказ**

**Члан 88.**

 Послодавац може запосленом да откаже уговор о раду ако за то постоји оправдани разлог који се односи на радну способност запосленог и његово понашање, и то:

 1) ако не остварује резултате рада или нема потребна знања и способности за обављање послова на којима ради;

 2) ако је правноснажно осуђен за кривично дело на раду или у вези са радом;

 3) ако се не врати на рад код послодавца у року од 15 дана од дана истека рока мировања радног односа у случајевима утврђеним законом, односно неплаћеног одсуства из члана 100 Закона.“

**Члан 89. је усаглашен и гласи:**

**«Члан 89.**

 Послодавац може да откаже уговор о раду запосленом који својом кривицом учини повреду радне обавезе, и то:

1) несавесно, немарно или неблаговремено извршава радне обавезе утврђене законом, уговором о раду и општим актом послодавца;

2) злоупотреби положај или прекорачи овлашћења;

3) ако нецелисходно и неодговорно користи средства рада:

4) ако не користи или ненаменски користи обезбеђена средства или опрему за личну заштиту на раду;

5) својим понашањем на раду или у вези са радом послодавцу наноси штету или умањује углед;

6) својим понашањем на раду или у вези са радом угрожава имовину послодавца веће вредности;

7) уништава или оштећује имовину послодавца, или прикрива уништење или оштећење имовине (покретне и непокретне) послодавца, или немарно и несавесно користи или неодржава имовину послодавца;

8) неоправдано изостане са рада три радна дана узастопно или пет радних дана са прекидима у току календарске године.

 Имовином веће вредности из става 1. тачка 6) овог члана сматра се имовина чија је вредност, у време извршења повреде радне обавезе, једнака или већа од пет просечних зарада код послодавца.»

**Члан 90.**

**Ивана Јовичић Ћурчић и Верица Николић**, су ставиле примедбу на могућност да послодавац откаже уговор о раду запосленом који непоштује радну дисциплину и то ако неоправдано касни на рад, односно одлази са рада пре истека утврђеног радног времена, најмање три радна дана у месецу, или најмање 5 радних дана у току 3 узастопна месеца.

**Светлана Јелић-Бурић**, је истакла да не разуме став синдиката и да је основна обавеза запосленог да уредно долази на посао и извршава радне обавезе. Обавеза послодавца је да ради на повећању продуктивности рада, а један од предуслова је и обезбеђивање адекватне радне дисциплине, чији је основни елемент да запослени благовремено дође на рад и одради своје радно време.

**Златибор Љубинковић и Саша Станковић**, чланови Oдбора за преговоре репрезентативних синдиката су изнели став да немају примедбу на предложену одредбу Колективног уговора.

**Верица Николић**, је казала да сматра непотребним стављање у колективни уговор одредбе под тачком 8. ако изазива тучу, свађу, вређа друге запослене, затим под тачком 9. ако се непристојно и непримерено понаша и ако се расправља са другим запосленим или странкама.

**Ивана Јовичић Ћурчић**, је навела да сматра непотребном повреду радне дисциплине наведену у тачки 10. ако уноси, држи или употребљава било коју врсту оружју у радним просторијама, јер сматра да је ношење оружја забрањено.

Након разматрања предложених измена члана 90., а имајући у виду да је Oдбор синдиката исказао потребу да са својим чланством утврди став о предложеном, преговори су завршени у 15,20 часова.

Нова седница заказана је за понедељак, 24. августа 2020. године, у 12 часова.

**3. Разно**

|  |  |
| --- | --- |
|  **ЗА ОДБОР ЗА ПРЕГОВОРЕ****РЕПРЕЗЕНТАТИВНИХ СИНДИКАТА** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **Верица Николић**  |  **ЗА ОДБОР ЗА ПРЕГОВОРЕ** **„ЖЕЛЕЗНИЦЕ СРБИЈЕ“ АД** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **Светлана Јелић-Бурић** |